De unt'n aufg'fiaht'n Quodlibets san nåch'n Rommel „bezeichnend für das Verhältnis von Schauspieler und Theaterstück in der großen Zeit des vormärzlichen Volkstheaters“ (Zitat). Da Schauspüla is daumois net nua ois Aufsoga von de Dichtatext'n, sundan aa ois kreativa, vom Autor nua mit ana „Untalog'“ füa sei Roi'n ausg'stått'n Künstla g'seh'n wua'n. Es woa drum sölbstvaständlich, dass de Schauspüla und eahnae Zuaschaua es gean g'håbt haum, imma wieda amoi nåch anicha Zeit de beliabt'n Bühnenroi'n z'sammg'fåsst zum spül'n und sech'n z'kenna, wås b'sundas füa Benefizvuastöllungan beliabt woa. Weu owa des Publekum de Originäustückln guat kenna haum miass'n, haum de Quodlibets kaum je a längare Laufzeit g'håbt, meischt'nteuls nia meah ois sieb'n Aufführungan.